b'\n_START_ARTICLE_\nFrederik Karl af Preussen\n_START_PARAGRAPH_\nPrins Frederik Karl Nikolaus af Preussen (20. marts 1828 i Berlin \xe2\x80\x93 15. juni 1885 i Klein-Glienicke ved Potsdam) var en af de st\xc3\xb8rste preussiske h\xc3\xa6rf\xc3\xb8rere i sin tid. Han var s\xc3\xb8n af prins Karl, bror til kejser Wilhelm I og prinsesse Marie af Sachsen-Weimar-Eisenach._NEWLINE_Prins Frederik Karl er tipoldefar til Dronning Margrethe 2. af Danmark og Kong Carl 16. Gustaf af Sverige.\n_START_SECTION_\nBiografi\n_START_PARAGRAPH_\n1842-1846 fik Frederik Karl undervisning i de milit\xc3\xa6re discipliner af major Albrecht von Roon. Han var ogs\xc3\xa5 hans milit\xc3\xa6re ledsager, da prinsen studerede ved universitetet i Bonn fra 1846. Roon blev senere krigsminister._NEWLINE_Efter at have fuldf\xc3\xb8rt sine studier deltog prinsen i 1848 i felttoget i Slesvig som kaptajn i f\xc3\xb8lge med general Wrangel og udm\xc3\xa6rkede sig ved slagene ved Slesvig og Dybb\xc3\xb8l ved personligt mod. 1849 deltog han som major i generalstaben i felttoget i Baden og blev som chef for en husareskadron h\xc3\xa5rdt s\xc3\xa5ret ved Wiesenthal._NEWLINE_I fredstid, hvor han 1852 blev forfremmet til oberst, 1854 til generalmajor og 1856 til generall\xc3\xb8jtnant, viede han sig til milit\xc3\xa6re videnskaber. Han holdt foredrag for officervenner og ledsagede dem med litografiske kort. Uden prinsens vidende udkom i 1860 Eine milit\xc3\xa4rische Denkschrift von P. F. K., som p\xc3\xa5 grund af sine vidtg\xc3\xa5ende reformforslag vakte stor opm\xc3\xa6rksomhed. Som kommand\xc3\xb8r for 3. arm\xc3\xa9korps fra 1860 gennemf\xc3\xb8rte han mange af disse reformer. Han brugte sit korps for at pr\xc3\xb8ve sine milit\xc3\xa6re ideer og indlagde sig store fortjenester ved udviklingen af den preussiske arm\xc3\xa9._NEWLINE_I 1864 fik prinsen, som i mellemtiden var blevet general af infanteriet, overkommandoen over de preussiske styrker i Slesvig-Holsten. Her erobrede han Dannevirke fra danskerne. Efter at Wrangel havde nedlagt sin kommando i maj, blev prinsen \xc3\xb8verstkommanderende for den allierede \xc3\xb8strigsk-tyske arm\xc3\xa9 og erobrede Jylland og 29. juni Als._NEWLINE_1866 blev han udn\xc3\xa6vnt til \xc3\xb8verstkommanderende under den preussisk-\xc3\xb8strigske krig for den 1. arm\xc3\xa9 (2., 3. og 4. korps) og rykkede ind i B\xc3\xb8hmen ved Oberlausitz. Den 26. og 27. juni slog han de \xc3\xb8strigsk-sachsiske soldater under Clam-Gallas ved Liebenau og Podol, den 28. ved M\xc3\xbcnchengr\xc3\xa4tz og den 29. ved Gitschin. Den 3. juli angreb han de \xc3\xb8strigske stillinger i slaget ved K\xc3\xb6niggr\xc3\xa4tz. Under slaget holdt han stand mod den talm\xc3\xa6ssig overlegne fjende l\xc3\xa6nge nok til, at kronprins Frederik n\xc3\xa5ede frem p\xc3\xa5 h\xc3\xb8jre og general Eberhard Herwarth von Bittenfeld p\xc3\xa5 venstre fl\xc3\xb8j. Derefter marcherede han frem til Wiens forland._NEWLINE_I den konstituerende nordtyske rigsdag i 1867 repr\xc3\xa6senterede han den \xc3\xb8stpreussiske valgkreds Labiau-Wehlau._NEWLINE_I den fransk-preussiske krig havde han overkommandoen over den 2. tyske arm\xc3\xa9. Han holdt franskm\xc3\xa6ndene tilbage ved slaget ved Vionville. Med sejren 18. august ved Gravelotte sikrede han sejren over hele den franske Rhinarm\xc3\xa9. Derefter fik han overkommandoen over b\xc3\xa5de den 1. og 2. tyske arm\xc3\xa9 og ledede omringningen af Metz. Han slog alle Bazaines udfald tilbage og tvang ham til kapitulation den 27. oktober. Den 28. oktober blev han udn\xc3\xa6vnt til generalfeltmarskal og begav sig i ilmarch den 2. november med tre arm\xc3\xa9korps i retning af Loire for at hindre den franske Loirearm\xc3\xa9 i at tr\xc3\xa6nge frem i retning af Versailles og Paris. Efter at have sl\xc3\xa5et franskm\xc3\xa6ndenes angreb tilbage, gik han til offensiv den 3. december, besatte 4. december Orleans og drev den franske arm\xc3\xa9 tilbage til Bourges og Le Mans._NEWLINE_I januar 1871 slog han Chanzy ved Le Mans i flere sammenst\xc3\xb8d (6.-12. januar) og knuste hans h\xc3\xa6r s\xc3\xa5 fuldst\xc3\xa6ndigt, at ethvert fors\xc3\xb8g p\xc3\xa5 at unds\xc3\xa6tte Paris fra vest blev umuliggjort.'